google/wiki40b huggingface dataset:
Coloradia smithi

Utseende

Middelsstore (vingespenn 60-80 millimeter), grå påfuglspinnere. Forvingene er gråspraglete uten påfallende tegninger. Bakvingene har vanligvis et anstrøk av rosa.

Levevis

Hos denne slekten lever larvene helst på trær i furuslekten (Pinus), men de kan også forekomme på løvtrær. Larvene lever gjerne selskapelig, i alle fall som unge. Som andre påfuglspinnere har de voksne reduserte mundeler, og de tar ikke næring til seg. Noen flyr om natten, andre om dagen.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.
Tross neslehårene har larver av Coloradia pandora blitt samlet inn til mat av paiute-stammen i USA. Larvene må gjennom en omfattende behandling før de kan spises.

Utbredelse

Artens utbredelse er ukjent.
Mawtini

Mawtini (arabisk: موطني‎) (norsk: «Mitt hjemland») er et populært dikt skrevet av den berømte palestinske dikteren Ibrahim Touqan (arabisk: إبراهيم طوقان‎) rundt 1934 i Palestina. Det ble de facto nasjonalsang for Palestina og Irak. Den er også anerkjent som en viktig sang for å vise støtte for Palestina i Syria og Algerie. Musikken ble komponert av Muhammad Fuliefil (arabisk: محمد فليفل‎). Den har i årenes løp blitt svært populær i hele den arabiske verden.
Mawtini var nasjonalsang i Irak frem til Saddam Hussein innførte Ardh Alforatain, knyttet til hans Baath-regime, som nasjonalsang i 1981. Etter Saddam Husseins fall i 2003 ble Mawtini gjeninført som nasjonalsang.
The Endless River

Bakgrunn

Albumet, som regnes som Pink Floyds «svanesang», består i all hovedsak av ambient instrumentalmusikk. Den eneste sangen er «Louder than Words», som også er albumets første singel. The Endless River er hovedsakelig basert på utdrag av 20 timer med musikk innspilt i 1993 og 1994 under arbeidet med albumet The Division Bell. Den opprinnelige ideen var å gi ut musikken som et sideprosjekt under tittelen The Big Spliff. 
Gitarist og vokalist David Gilmour og trommeslager Nick Mason beholdt deler av disse innspillingene, spesielt Rick Wrights bidrag. I 2013 og 2014 spilte Gilmour og Mason inn ny musikk, og de bearbeidet og videreutviklet også opptak fra 1968 av Wright under øving i Royal Albert Hall. Albumet inneholder derfor opptak fra The Big Spliff og opptakene fra 1968, kombinert med nye ideer.
Albumet blir av Nick Mason nevnt som en passende hyllest til Rick Wright, og David Gilmour mener dette er det aller siste Pink Floyd-albumet.
Virtual Machine Manager

Virtual Machine Manager, også kjent som virt-manager, er i operativsystemet Linux en skrivebordsdrevet hypervisor som brukere kan bruke til å styre virtuelle maskiner.
Programvaren er utviklet av Red Hat og tatt i bruk i Fedora og Red Hat Enterprise Linux, Ubuntu, Debian, Gentoo, OpenSuSE og flere av de store Linux-distribusjonene. I tillegg er det blitt tatt i bruk av NetBSD og PC-BSD.
Siste versjon er 1.1 og ble lansert 7. september 2014.
Kenyavelleda

Levevis

Ulikt de fleste andre trebukker lever disse artene på bakken, de voksne kan ikke fly. Larvene lever underjordisk på røtter.

Utbredelse

Arten er utbredt i Kenya.
Palausybra

Utseende

Ganske små, mørkt brunlige trebukker. Antennene er omtrent så lange som kroppen. Pronotum er tønneformet, tett og grovt punktert. Dekkvingene er litt rundede med grove punktrader.

Utbredelse

Slekten er kjent fra Taiwan og Palau.
Fjellnyala

Beskrivelse

Fjellnyalaen minner mest om stor kudu (Tragelaphus strepsiceros), men den er altså navngitt etter den betydelig mindre nyalaen (Tragelaphus angasii). 
Fjellnyalaen blir omkring 90–135 cm i skulderhøyde og voksne dyr veier typisk 150–320 kg. Kroppen og hodet utgjør cirka 190–260 cm i lengde. I tillegg kommer en kort hale på cirka 20–25 cm. Hannene blir betydelig større enn hunnene. Hanner som lever i skogområder blir dessuten større enn dem som lever i alpine områder. Underarter er ikke kjent. 
Dyra har glatt, skinnende gråaktig nøttebrun til mørkere gråbrun pels, som av og til har svake hvite stipe- eller flekkmarkeringer. Pelsen blir gjerne noe mørkere med alderen og gjerne mer ragget i kaldt klima. Hannene er dessuten alltid mørkere enn hunnene. Unge hanner har gjerne større innslag av brunt enn grått, mens unge hunner er mer rødbrune. Buksiden er gjerne blekere i utfargingen. Hannene har cirka 1 meter (85–118,7 cm målt langs ytterkurven) lange spiralhorn, som er vridd en og en halv til to omganger. Yttersiden av hornmaterien er gjerne enten mørt brun eller gråaktig, men hornspissene er gule.

Habitat

Fjellnyalaen foretrekker landskap med spredt buskvegetasjon med gressganger, heder og krattskog. Arten holder til i høyder fra 2 000 moh og oppover til omkring 4 000 moh, noe som altså inkluderer både den montane- og den afroalpine sonen.

Atferd

Fjellnyalaen er et flokkdyr som gjerne ferdes i små grupper på 2–13 dyr. Gruppene, som gjerne er større i åpne habitat, består av hunner og avkom som ledes av en matriark. i omkring halvparten av gruppene vil det imidlertid finnes en voksen (men ikke gammel) bukk. unge hanner over to år lever gjerne i større ungkarsflokker, der hierarkiet bestemmes gjennom gjentatte interne brytekamper med hornene. Gamle hanner lever gjerne solitært. Arten er ikke territorial.
Arten er mest aktiv tidlig på morgenen og sent på ettermiddagen, men om dyra får ferdes uforstyrret kan de være aktive døgnet rundt. Man tro at arten har sesongvise migrasjoner, mellom høytliggende alpine fjellbeiter i tørketiden og lavereliggende beiter i regntiden.
Det er kjent at arten har to distinkte lydsignaler; hese grynt og et klart bjeff, som fungerer som et varsel om fare. Når dyra flykter fra rovdyr (typisk leopard, kanskje også løve og stripehyene i visse områder) vippes den korte halen opp over ryggen, slik at den hvite undersiden kommer til syne.

Reproduksjon

Fjellnyalaen kan få avkom året rundt, men fødslene topper seg gjerne til tider da de klimatiske forholdene tradisjonelt er gode. For Bale i sør er dette i tiden april–juni, for Arussi lenger mot nord i perioden oktober–desember.
Hunnen går drektig i 8–9 måneder og føder normalt kun en kalv. I den første tiden ligger ungen godt beskyttet av vegetasjonen og blir bare oppsøkt av mora når hun skal die den. Kalven avvennes etter cirka 3–4 måneder, men den vil normalt bli hos mora til den er omkring 2 år gammel. Hunner blir kjønnsmodne når de blir 2–3 år gamle. Det blir også hannene, men de får ikke pare seg før i 5–8-årsalderen. Også da må de kjempe for denne retten.
Mørkreiåsen

Mørkreiåsen er en ås i Hole kommune i Buskerud. Med sine 574 moh. er den den høyeste toppen i kommunen.
Lough Allen

Lough Allen (irsk: Loch Aillionn) er en innsjø (engelsk: lough) på elven Shannon  nord i den sentrale delen av Irland, ikke langt fra grensen til Nord-Irland og i nordøstlige delen av provinsen Connacht. Det meste av innsjøen er i grevskapet Leitrim, med en mindre del i grevskapet Roscommon.
Lough Allen er 11,2 km lang og 8 km bred på sitt bredeste. Innsjøen ligger et stykke sør for elven Shannons kilde i nærheten av fjellkjedene Iron Mountains, og er den øverste av de tre store innsjøene langs elven. De andre to, Lough Derg og Lough Ree ligger begge mye lenger sør. Innsjøen tiltrekker seg sportsfiskere fra hele verden for sin ørret og gjedde.
Innsjøen er del av kanalsystemet for småbåter i Irland som gjør det mulig å komme til havet utenfor Limerick og gjennom Grand Canal (Irland) og Royal Canal som begge går til Dublin, og nordover til Belleek nordøst i Lough Erne.
Ved byggingen av vannkraftverket Ardnacrusha i 1925-1929 ble innsjøen et lagringsforråd for kraftstasjonen nær 160 km unna med sluser for å kontrollere tilstrømningen til elven. Det bidrar til å opprettholde tilstrømningen i løpet av tørre perioder og håndtere overfylling ved andre tider.
Neocoridolon

Utseende

En middelsstor, langt og slank, gråbrunlig trebukk. Antennene er omtrent så lange som kroppen. Pronotum er rundet med en innsnevring ved roten, slik at det er en markert "stilk" mellom pronotum og de parallellsidige dekkvingene.

Utbredelse

Arten lever i det sørøstlige Brasil.
Nisaetus

Taksonomi

Artene i denne gruppen ble tidligere regnet til slekten Spizaetus (haukørner i den nye verden), men nye molekylære studier viste at skoghaukørnene i den gamle verden var nærmere beslektet med arter i slekten Ictinaetus enn haukørnene. Spizaetus var derfor parafyletisk. De asiatiske skog(hauk)ørnene ble derfor plassert i en slekt for seg selv. En nyere studie, publisert i det velrenommerte vitenskapelige tidsskriftet Zootaxa den 9. januar 2017, støtter dette. I den finner også forskerne molekylær støtte for fem større klader i Aquilinae. Forskerne nevner også, at betegnelsen haukørner bare bør brukes om artene i slektene Nisaetus og Spizaetus.
Tricheurymerus

Utseende

Middelsstore, lange og tynne, brunlige trebukker. Antennene er tynne og mye lengre enn kroppen. Pronotum er tønneformet, lengre enn bredt, dekkvingene parallellsidige, vanligvis med gule til hvite flekker eller tverrbånd. Beina er forholdsvis lange og tynne.

Levevis

Larvene lever i død ved, mest av løvtrær.

Utbredelse

Slekten er vidt utbredt i Sør-Amerika.
Keramiske materialer

Keramiske materialer, også kalt keramer, er et begrep som dekker uorganiske ikke-metalliske materialer som er dannet under oppvarming. Ordet er avledet av gresk κεραμικός (keramikos), «pottemakerleire».

Historikk og anvendelse

Den tidligste kjente bruken av keramer er så langt tilbake som 4000 f.Kr. da det ble benyttet for å lage byggestener og primitive kjøkkenutstyr. Inntil 1960 var keramer hovedsakelig produsert med tradisjonell leire som råstoff, og omdannet til keramikk, teglstein, fliser, fajanse, porselen og lignende, samt sementer og glass. 
Mange keramer er harde, porøse og sprø. De er dermed slitesterke i bruk, men svake for mekaniske støt og sjokk. Studiet og utviklingen av keramer omfatter metoder for å løse utfordringene ved slike materialegenskaper, øke materialene bruddstyrke og finne fram til nye anvendelser.
På 1960-tallet ble det utviklet keramiske materialer forsterket ved aluminiumsoksid som ga økt bøyestyrke. Senere erstatninger eller tilskudd av spinell (MgAl₂O₄), zirkoniumoksid (ZrO₂) og  
yttriumoksid har gitt stadig sterkere konstruksjonskeramer.
Nyere anvendelser er innen brenselceller, gasspermeable membraner, diffusjonsbelegg, korrosjonsbeskyttende skikt, termiske barrierebelegg, optiske materialer, og tannrestaurering (f.eks. CEREC).

Produksjon av keramer i Norge

Norge hadde i 2006 totalt 17 større bedrifter som produserer keramer til ulike formål. I
tillegg kommer to store produsenter av silisiumkarbid som er et viktig keramisk råstoff.
I alt sysselsatte disse 17 bedriftene 1782 personer, omsatte for 2.833 milliarder kr og produserte 483 000 tonn materialer.
Yaqub Beg

Biografi

Yaqub Beg ble født i Pskent i Kokand-khanatet, i dag kjent som Piskent i Tasjkent-regionen i Usbekistan. Han steg raskt på rangstigen i tjeneste for Kokand-khanatet, og i 1847 kommanderte han fortet ved Ak-Mechet til det ble inntatt av den russiske hæren under general Vasilij Aleksejevitsj Perovskij i 1853. Etter fortet hadde blitt inntatt flyktet han til Bukhara-khanatet. 
I 1865 hadde Yaqub blitt øverstkommanderende for Kokands hær. Han inntok Kashgar og Yarkand fra kineserne ved å benytte anledningen til å angripe når Kina forøkte å slå ned det muslimske dunganopprøret. I 1867 hadde han fått kontrollen over mesteparten av Østturkestan, inkludert Khotan, Aksu og Kucha, og han gjorde seg selv til hersker over Kashgaria med Kashgar som hovedstad. 
Deretter kvittet han seg med sin tidligere mester, naqshbandi shaykh Buzurg Khan, Jahangir Khojas eneste overlenvende sønn, i 1867, og erklærte seg for amir. I et par år var han Kokand-khanens vasall, men han erklærte seg så selvstendig. 
Yaqub Beg styrkte under det store spillets klimaks, da de russiske, madsjuiske og britiske imperiene konkurrerte om kontrollen over Sentral-Asia. Kashgaria strakte seg fra hovedstaden Kashgar i Sørvest-Xinjiang til Ürümqi, Turfan og Hami i det sentrale og østlige XInjiang, og strakte seg dermed over ett tusen kilometer nordøstover, og inkluderte mesteparten av det som på den tiden var kjent som Østturkstan. 
Yaqub Beg var ikke spesielt populær blant sine undersåtter, og påtvang dem høye skatter og styrkte tyrannisk over dem. Det er ukjent hvordan Yaqub ble drept; noen mener han ble drept i kamper med kineserne, andre at han begikk selvmord eller hadde slag. Historikeren Musa Sayrami hevdet at han ble forgiftet 30. mai 1877 i Korla av den tidligere lokale herskeren (hakimen) Niyaz Hakim Bek, etter sistnevnte hadde sammensverget seg med kinesiske styrker i Dzungaria. En kilde hevder av graven hans ble rasert av kinesiske soldater i 1878. 
Kashgaria falt sammen kort tid etter Yaqubs død, og Kashgar ble gjenerobret av Qing-dynastiet og ble senere en den av Folkerepublikken Kina.
Elektrum

Elektrum eller elektron er en naturlig forekommende legering av sølv og gull, og med spor av kobber og andre metaller. Det har også blitt produsert kunstig. Antikkens grekere kalte det for «gull» eller «hvitt gull» i motsetningen til «foredlet gull». Dets farge går fra blekt til skinnende gult, avhengig av andelen gull og sølv. Andelen av gull i naturlig elektrum i dagens vestlige Anatolia strekker seg 70 % til 90 %, i motsetningen til 45–55 % i elektrum som ble benyttet i myntene til antikkens Lydia i det samme geografiske området. Dette antyder at en grunn for oppfinnelsen av mynt i dette området var å øke profitten fra seignorage ved utstedte valuta med lavere gullinnhold enn det som var i det vanligvis sirkulerende metallet.
Elektrum ble benyttet så tidlig som 3000-tallet f.Kr. i det gamle rike i Egypt, tidvis som et ytre lag på pyramidens topp og obelisker.
Elektrum ble benyttet av Tertullian som eksempel på et tertium quid, med hvilket han mente en blanding med sammensatte egenskaper.
Elektrum ble også benyttet i å lage drikkebeger og mynter i antikken.
Maldonado (departement)

Navn

Maldonado er oppkalt etter Francisco Maldonado (1480–1521), en middelaldersk spansk kaptein fra Castilla.

Naturgeografi

Maldonado ligger sørøst i Uruguay. Departementet grenser til Río de la Plata og Atlanterhavet i sør, mot Lavalleja-departementet i nord, mot Rocha-departementet i øst, og mot Canelones-departementet i vest. 
Det har strender og badebyer. Punta del Este, Punta Ballena og Piriápolis er de viktigste badebyer i departementet.
Maldonado har noen av de høyeste toppene og fjellene i landet. Cerro Catedral, den høyeste åsen i Uruguay, er i den nordlige regionen av departementet.

Kommuner

Maldonado har åtte kommuner (municipios): Aiguá, Garzón, Maldonado, Pan de Azúcar, Piriápolis, Punta del Este, San Carlos og Solís Grande.
Preferanseteorien

Preferanseteori (eng., Preference theory) er en samfunnsvitenskapelig teori om kvinners investering i produktivt og reproduktivt arbeid, utviklet av Catherine Hakim. Preferanseteorien er en historisk informert, empirisk basert, tverrfaglig teori om kvinners valg mellom lønnet arbeid og familiearbeid. Teorien legger til grunn at forskjeller i kvinners valg mellom som gjelder arbeidstid og karriereutvikling reflekterer kvinners orientering mot henholdsvis familie og arbeid.
Preferanseteorien er kontroversiell og har blitt imøtegått av andre forskere, det har gjennom flere år pågått en faglig debatt om teorien særlig i British Journal of Sociology.
Mudhol

Opprinnelse og alder

Opphavet til denne hunden har fellestrekk med azawakh, sloughi, saluki og tazi, men ingen vet sikkert om det finnes et slektskap mellom disse. Den har også hodetrekk som peker i retning av chortaj. Den opprinnelige hunden er trolig mange århundre gammel, men ikke under navnet mudhol. Den er en renavlet nyskapning fra det nordlige Karnataka og deler av Mahrashtra. Korthåret caravanhund er imidlertid mest utbredt på Deccan-platået i India.
Kennel Club of India (KCI) publiserte rasestandarden i 1995. I India stilles caravanhund og mudhol ut som om de var samme hund, så kan man diskutere hvorvidt det var riktig å benytte navnet mudhol i rasestandarden. Denne hunden har vært kjent under navnet caravanhund i mer enn 300 år, både i og utenfor India. Det finnes også en fjærhåret varietet, kalt pashmi. Også den stilles ut som mudhol eller caravanhund.

Utseende, anatomi og fysikk

Mudhol er korthåret og ligner mye på sloughi og azawakh hva utseende angår, men har også fellestrekk med saluki.
Kroppen er langstrakt som en saluki, men lettbygget som en azawakh og har fellestrekk med denne rasens springende og elastiske gangart. Hodet er langt og smalt, med en lang snute, med en hudfarget eller svart nese. Hannene blir omkring 66-74 cm i skulderhøyde, mens tispene normalt ligger på omkring 55-66 cm i høyde. Vekten varierer med høyden, fra ca. 15-25 kg. Fargene varierer fra sandfarget til nærmest sort, gjerne med hvite tegninger som en azawakh. Også brindle er vanlig.

Bruksområde

Fra gammelt av har denne hunden vært avlet som jakt- og vakthund av nomadene, som en gang i tiden ferdet langs Silkeveien i Det fjerne østen. Rasen er meget hardfør og tøff, og godt tilpasset sitt naturlige miljø. Den er svært hurtig og utholdende, og krever endel mosjon for å trives.
I dag er den er framfor alt en arbeidshund i India, hvor den tåler såvel de tøffe vintrene som de varme somrene godt. Mudhol er bl.a. mye benyttet som politihund. Den er uten tvil veltilpasset i sitt miljø, og den skal være en meget dyktig jakthund på småvilt. Det er først og fremst hetsjakt på hare, rødrev, sjakal og svartbukk man benytter denne hunden, men den brukes også som vakthund. Den er uredd og pågående, og varsler villig når det kommer fremmede.

Lynne og væremåte

Mudhol og caravanhund har et mildere temperament enn pashmi, som skal ligne mer på azawakh hva temperament angår. Den er allikevel mer skeptisk til fremmede enn mynder flest. Den er lojal og hengiven overfor de den kjenner godt og liker. Rasen regnes ikke som spesielt barnevennlig, men skal være grei og tolerant omkring egne barn.
Riksdagens fredsresolusjon

Riksdagens fredsresolusjon var en fredsresolusjon som ble vedtatt av Riksdagen i det tyske keiserrike den 19. juli 1917 av 212 mot 126 stemmer. Den ble støttet av Sozialdemokratische Partei Deutschlands, Deutsche Zentrumspartei og Fortschrittliche Volkspartei, men ble ikke støttet av Nationalliberale Partei og Deutschkonservative Partei. Resolusjonen ble foreslått av Matthias Erzberger fra  Deutsche Zentrumspartei, og var et forsøk på å søke fredelig avslutning på første verdenskrig. Resolusjonen tok til ordre for ingen anneksjoner, ingen erstatninger og avslutning av krenkelser på  sjø og på land. Resolusjonen ble ignorert både av den tyske hærens Oberste Heeresleitung og av Ententemaktene.
Emil Aarestrup-medaljen

Emil Aarestrup-medaljen (Dansk: Emil Aarestrup Medaillen) var en dansk litteraturpris som ble delt ut av Dansk Forfatterforening. Den ble tildelt "en fremragende dansk lyriker som anerkjennelse for en enkelt diktsamling eller for den pågældendes digning som helhed." Som en betingelse for tildelingen krevdes, at prismottakeren på samme måte som Emil Aarestrup (1800-1856) har skapt ren lyrikk. Prisen ble opprettet i 1950 (150 år for Aarestrups fødsel) av Dansk Forfatterforenings lyrikergruppe. Ved utdelingen i 2004 ble den siste medaljen utdelt. Prisen ble da slått sammen til Adam Oehlenschlaeger, Emil Aarestrup, Herman Bang og Johannes Ewald Fonden
Orthostixinae

Utseende

Den vanligste europeiske arten, Orthostixis cribraria, er en hvit måler der både for- og bakvingene har tre tverr-arder av runde, brune flekker, den ytterste av dem går langs ytterkanten.

Levevis

Målere er sommerfugler og tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium,  en hvileperiode, der målerens indre og ytre organer endres.
Liam Fox

Bakgrunn

Fox studerte medisin ved University of Glasgow og arbeidet som allmennpraktiker og reservelege i hæren før han ble politiker i 1992.

Minister

Fox forsøkte å bli leder i det konservative partiet i 2010, men tapte. Samme år ble han utpekt til forsvarsminister, en stilling han trakk seg fra den 14. oktober 2011 som følge av upassende kontakt med en nær venn, Adam Werritty, som han hadde gitt tilgang til Forsvarsdepartementet og tatt med på offisielle turer utenlands.
'Granskning: I oktober 2011 tiltrakk Fox' relasjon til den nære vennen Adam Werritty oppmerksomhet og ledet til Fox sin avgang. Fox ønsket innledningsvis at Ursula Brennan, en medarbeider ved Forsvarsdepartementet, skulle etterforske deres forbindelse.
Den 9. oktober 2011, før hennes første rapport, kom Fox med en offentlig unnskyldning vedrørende sin relasjon til Werrity, hvor han benektet å ha gjort noe galt, men innrømmet feil ved bedømmelsen av å blande offentlige og private lojalitet.  Dette ledet til mer oppmerksomhet og Fox trakk seg før en publikasjon av hele rapporten.
Den komplette listen av Fox sine møter i perioden da han satt i sin stilling, fra 20. mai 2010 til 8. oktober 2011, ble publisert av Forsvarsdepartementet den 10. oktober 2011 og avslørte at Werrity var til stede ved 40 av Fox sine 70 møter i den perioden (57%).
I perioden 2005/2006 brukte Fox offentlige midler, fra sin utgiftskonti som parlamentsmedlem, til å betale Adam Werritty.
Den 14. oktober 2011 trakk Fox seg fra sin stilling som forsvarsminister som en direkte følge av forholdet til Werrity.

Økonomiske interesser

Fox er aksjonær i det medisinske selskapet Arrest Ltd. Hans beregnede formue beløper seg til £1m.

Privatliv

Den 10. juni 2005 bekjentgjorde han sin forlovelse med kjæresten over lengre tid Jesme Baird, 37, også hun en lege som arbeider ved Roy Castle Lung Cancer Foundation og som er utdannet ved University of Glasgow. De giftet seg ved  St Margaret's Church vis-à-vis Parlamentet den 17. desember 2005.
Innbrudd: Fox var offer for et innbrudd i sin London-leilighet i april 2010. En bærbar pc, en mobiltelefon og Fox sin bil ble stjålet. Bilen ble senere funnet forlatt. Politiet arresterte seks personer samt en 17-åring fra Bermondsey, Sør-London, som senere ble dømt for innbruddet.
Azat Karatsurin

Karriere

Karatsurin deltok ved VM i skiskyting og langrenn for funksjonshemmede 2011, der han fikk han sølv på 3 km jaktstart i skiskyting. På 7,5 km skiskyting kom han på 4.-plass, og sprinten (1 km) kom han på 16.-plass. Han fikk sølv på 3 km jaktstart i langrenn, og han kom på 4.-plass på 7,5 km. Han stilte ikke til start på 20 km langrenn. 
Ved VM i 2013 fikk han 9.-plass på 12,5 km skiskyting som beste resultat. Han kom for øvrig på 11.-plass på 15 km og 13.-plass på 7,5 km skiskyting. Han stilte ikke til start på de to distansene han var påmeldt i langrenn. 
Han representerte Russland ved Paralympiske vinterleker 2014 i Sotsji, der han fikk to medaljer i skiskyting; han vant 12,5 km og fikk bronse på 7,5 km. I tillegg kom han på 4.-plass på 15 km. Han kom på 12.-plass på 10 km langrenn, og ble slått ut i semifinalen på langrennssprinten, der han endte på 10.-plass sammenlagt.
Hullsikte

Hullsikte er et sikte til våpen. På et hullsikte har baksiktet et hull med diameter på over 1,2mm i diameter. Det forveksles ofte med dioptersikte som har hull på maks 1,2mm. 
Fordelen med hullsikte fremfor dioptersikte er at det er lettere for en skytter å se andre mål siden hullet og dermed synsfeltet er større. Dette gjør at mange militære sikter er hullsikter og ikke dioptersikter. Det har ikke så stor praktisk betydning da øyet i stor grad selv sentreres midt i hullet der lysstyrken er størst. Eksempel på våpen som har hullsikte er AG-3 som er våpenet det norske forsvaret brukte i perioden fra 1967 til 2007. Det hadde et hullsikte med 2mm hulldiameter. En annen stor fordel med et hullsikte, er at det er en svært enkel og solid konstruksjon, som består av få og kraftige deler, noe som gjør at den tåler vesentlig mer ytre påvirkning enn f.eks. et dioptersikte.